CELEX: C2005/155/59
Language: lv
Date: 2005-06-25 00:00:00
Title: Lieta T-179/05: Prasība pret Eiropas Kopienu Komisiju, ko Stradeblu s.r.l. iesniedza 2005. gada 6. maijā

25.6.2005   
            
            
               LV
            
            
               Eiropas Savienības Oficiālais Vēstnesis
            
            
               C 155/31
            
         Prasība pret Eiropas Kopienu Komisiju, ko Stradeblu s.r.l. iesniedza 2005. gada 6. maijā
   (Lieta T-179/05)
   (2005/C 155/59)
   tiesvedības valoda — itāļu
   Eiropas Kopienu Pirmās instances tiesā 2005. gada 6. maijā izskatīšanai ir iesniegta prasība pret Eiropas Kopienu Komisija, ko cēla sabiedrība Stradeblu, Kaljāri [Cagliari], kuru pārstāv un aizstāv Alberto M. Rossi [Alberto M. Rossi], lai atceltu 2004. gada 16. marta Lēmumu (2005/163/EK) par valsts atbalstiem, ko Itālija izmaksājusi kuģniecības sabiedrībām Adriatica, Caremar, Saremar, Siremar un Toremar (Gruppo Tirrenia), un jo īpaši tā 1. pantu, saskaņā ar kuru “Izņemot 2. punktu, atbalsti, ko Itālija, sākot no 1992. gada 1. janvāra, piešķīrusi Adriatica kā atlīdzību par sabiedriskajiem pakalpojumiem, ir saderīgi ar kopējo tirgu atbilstoši Līguma 86. panta 2. punktam”.
   Prasītājas prasījumi Pirmās instances tiesai ir šādi:
   
               1)
            
            
               atcelt apstrīdēto lēmumu, un jo īpaši minētā lēmuma 1. pantu, ciktāl tajā par pamatotiem atzīti atbalsti, kas piešķirti sabiedrībai, kuras nosaukums tolaik bija Adriatica (pašreiz Tirrenia di Navigazione S.p.A.), par pakalpojumu sniegšanu satiksmes līnijā Dženova (Voltri) — Palermo (Termini Imprese);
            
         
               2)
            
            
               uzdot atmaksāt atbalstus, ko Adriatica (pēc 2004. gada 26. jūlija — Tirrenia di Navigazione S.p.A.) ieguvusi prettiesiski attiecībā uz transporta pakalpojumiem satiksmes līnijā Dženova (Voltri) — Palermo (Termini Imprese);
            
         
               3)
            
            
               piespriest Komisijai atlīdzināt tiesāšanās izdevumus.
            
         Pamati un galvenie argumenti
   Šī prasība celta saistībā ar Komisijas lēmumu par valsts atbalstiem, ko Itālija piešķīrusi kuģniecības sabiedrībām Adriatica, Caremar, Saremar, Siremar un Toremar (Gruppo Tirrenia) (1), un jo īpaši šī lēmuma 1. pantu, saskaņā ar kuru “Izņemot 2. punktu, atbalsti, ko Itālija, sākot no 1992. gada 1. janvāra, piešķīrusi Adriatica kā atlīdzību par sabiedriskajiem pakalpojumiem, ir saderīgi ar kopējo tirgu atbilstoši Līguma 86. panta 2. punktam”.
   Savu prasījumu pamatojumam prasītāja uzsver, ka apstrīdētais lēmums ir neloģisks, ņemot vērā 2001. gada 21. jūnija Lēmumu Nr. 2001/851/EK par valsts atbalstiem, ko Itālija piešķīrusi kuģniecības sabiedrībai Tirrenia di Navigazione S.p.A.. Šajā lēmumā atbildētāja rakstiski apstiprinājusi Itālijas iestāžu apņemšanos pārtraukt Tirrenia piedāvātos pakalpojumus satiksmes līnijā Dženova (Voltri) — Palermo (Termini Imprese) nākamajos piecos gados, kā rezultātā šī satiksmes līnija vairs netiktu ņemta vērā, aprēķinot atlīdzību par sniegtajiem sabiedriskajiem pakalpojumiem. Lēmumā turklāt norādīts, ka iepriekšminētajā satiksmes līnijā privāto uzņēmumu piedāvātie pakalpojumi ir pietiekami, lai izpildītu sabiedrisko pakalpojumu sniegšanas pienākumu, kas paredzēts ar valsti noslēgtajos līgumos, ņemot vērā pārvadājumu apjomu un biežumu.
   Savukārt apstrīdētajā lēmumā Komisija:
   
               —
            
            
               nav veikusi nekādus pasākumus attiecībā pret Itālijas iestādēm, ņemot vērā to, ka tās nav izpildījušas formālās saistības, ko uzņēmušās atbildētājas klātbūtnē, lai pārtrauktu satiksmi šajā jūras maršrutā;
            
         
               —
            
            
               atzīst, ka par šo pašu maršrutu Voltri — Termini Imprese, ko Adriatica joprojām izmanto kopīgi ar citiem privātiem uzņēmējiem, var saņemt subsīdijas, jo “šo uzņēmēju piedāvājums tomēr nav salīdzināms ar Adriatica piedāvājumu saistībā ar pārvadājumu regularitāti, biežumu un kuģu veidiem, ņemot vērā prasības, ko Itālijas iestādes izvirzījušas līgumā par sabiedriskajiem pakalpojumiem” (lēmuma 103. punkts).
            
         Visbeidzot, papildus Regulas Nr. 3577/92 (2) pārkāpumam prasītāja norāda uz to, ka apstrīdētajā lēmumā nav norādīts un/vai sniegts pretrunīgs pamatojums.
   
      (1)  Komisijas 2004. gada 16. marta Lēmums par valsts atbalstiem, ko Itālija piešķīrusi kuģniecības sabiedrībām Adriatica, Caremar, Saremar, Siremar un Toremar (Gruppo Tirrenia) [paziņots ar numuru C(2004) 470] (2005/163/EK) (OV L 53, 26.02.2005., 29. lpp.).
   
      (2)  Padomes 1992. gada 7. decembra Regula (EEK) Nr. 3577/92, ar ko piemēro principu, kurš paredz jūras transporta pakalpojumu sniegšanas brīvību dalībvalstīs (jūras kabotāža) (OV L 364, 12.12.1992., 7. lpp.).